B. Bugár, podpredseda NR SR: (2004-06-23):
správou o činnosti Úradu pre reguláciu sieťových odvetví za rok 2003 (tlač 703), spoločná správa je v tlači 703a. Prosím predsedu Úradu pre reguláciu sieťových odvetví Jána Matuského, aby správu uviedol. Pán predseda, nech sa páči, máte slovo. J. Matuský, predseda Úradu pre reguláciu sieťových odvetví SR: Vážený pán predsedajúci, vážené dámy, vážení páni poslanci. Správu o činnosti úradu za rok 2003 predkladám v zmysle § 10 zákona o regulácií sieťových odvetví. V zmysle § 4 tohto zákona bol zriadený Úrad pre reguláciu sieťových odvetví ako orgán štátnej správy.  Úrad vznikol 1. 8. 2001 a má sídlo v Bratislave. Do pôsobnosti úradu patrí vecná a cenová regulácia podnikania v činnosti v regulovaných činnostiach v elektroenergetike, v plynárenstve a v teplárenstve a regulácia cien za dodávku pitnej vody a za odvod a očistenie použitej vody. Úrad vykonáva štátnu reguláciu v sieťových odvetviach, ktorou sa rozumie vytváranie a podpora prostredia blízkeho konkurenčnému, podpora pôsobenia trhových síl v sieťových odvetviach, ochrana spotrebiteľa, ochrana záujmov držiteľa licencií na dosiahnutie primeranej návratnosti ich investícií. Ďalej je to - a to je veľmi dôležitá oblasť činnosti - zaistenie bezpečnej, hospodárnej  a kvalitnej dodávky energie a služieb, ktoré s dodávkou energií súvisia. Vo svojej správe sa budem venovať najmä oblasti regulácie, cenovej, to bola tá veľká zmena, ktorá v činnosti úradu  v roku 2003 nastala, a o tom, čo úrad vykonal v oblasti regulácie, vecnej, to znamená vydávanie licencií, udeľovanie predchádzajúcich súhlasov a výnimiek z pásiem a podobne. Informácie sú v správe, sú v tabuľkách, sú v grafoch a ukazujú rozsah, množstvo a väzby činností, ktoré úrad v roku 2003 v zmysle svojej pôsobnosti v oblasti vecnej regulácie vykonal. Správa o činnosti úradu za rok 2003 je vlastne prvou správou úradu, kde môžeme hodnotiť výkon pôsobnosti úradu ako v oblasti vecnej regulácie, tak aj v oblasti regulácie, cenovej. Je to preto, lebo 1. januára 2003 z Ministerstva financií Slovenskej republiky prešla na úrad pôsobnosť v oblasti cenovej regulácie. Úrad na základe zákonného zmocnenia vytvoril regulačný a právny rámec, ktorým sa stanovil spôsob výpočtu maximálnej ceny alebo tarify, alebo ktorým sa určila maximálna cena alebo tarifa za vykonávanie regulovaných činností. Tento regulačný a právny rámec je obsiahnutý v rozhodnutiach a výnosoch úradu, ktoré boli zverejnené v Zbierke zákonov. Dôsledkom zmeny regulačného rámca a prechodu pôsobnosti v cenovej regulácii z ministerstva financií na úrad bolo schválenie maximálnych cien a taríf, ktoré skutočne obsahujú ekonomicky oprávnené náklady a primeraný zisk z vykonávania regulovaných činností. Toto zdôrazňujem, lebo v minulosti tieto ceny neobsahovali náklady, ktoré boli spojené s výrobou a dodaním energií konečným spotrebiteľom. Ak by tento proces pokračoval ďalej, hrozilo nám, alebo by sa mohlo stať, že by došlo k zrúteniu niektorej časti sústavy dodávajúce elektrinu alebo plyn. To, že tieto zmeny znamenali zvýšenie maximálnych cien a taríf, bolo spôsobené tým, že pred vznikom úradu regulácia spôsobila odtrhnutie cien a taríf v sieťových odvetviach od cien súvisiacich nákladoch. To znamená, že náklady na vstupoch stúpali, ale príjmy tým, ktorí vyrábali energiu a ich dodávali, tie príjmy nestúpali. Tam dochádzalo k otváraniu nožníc. Vážený pán predsedajúci, vážené dámy a páni poslanci, hlavnou činnosťou úradu v cenovej regulácii v príslušnom roku je vydávanie rozhodnutí o maximálnych cenách alebo tarifách pre regulované subjekty na rok nasledujúci. To znamená, ak predkladám správu o činnosti úradu za rok 2003, nemôžem neuviesť, čo úrad vykonal v roku 2003 pre nastavenie cien v roku 2004. Je to aj z toho dôvodu dôležité, že sa udiali zmeny,  ktoré v roku 2004 sa prejavili pozitívne v tom, že zmeny cien už kopírovali zmenu vstupov, ktoré majú výrobcovia a dodávatelia energií. Ako je aj v správe o činnosti uvedené, úrad v roku 2003 takmer odstránil všetky krízové subvencie, ktoré veľmi podstatne deformovali regulované ceny. To spôsobilo, že v roku 2004 už sa ceny menili len skutočne na základe zmeny ceny vstupov. Už reagovali len na zmeny ceny vstupov. Úrad do cien nezasahoval, aby odstránil významné krízové subvencie, okrem taríf za dodávku zemného plynu pre domácnosti a vodného. Taktiež došlo k významným zmenám v cenách elektriny a plynu pre veľkých priemyselných odberateľov. Prvýkrát sa stalo, že ceny plynu pre niektoré skupiny veľkých odberateľov významne klesli. Pre tých najväčších okolo 8 %, pri menších okolo 1,8 %. Taktiež pre niektoré skupiny veľkých odberateľov najmä v oblasti zásobovania západoslovenskou energetikou ceny elektriny klesli. Úrad v roku 2003, okrem týchto činností sa zameral na to, aby sme boli bližšie k občanom, k malým subjektom, preto úrad v roku 2003 vybudoval štyri detašované pracoviská. A to v Košiciach, v Banskej Bystrici, v Trenčíne a v Nitre. Dôvodom bola snaha priblížiť výkon štátnej správy ku konečným spotrebiteľom i regulovaným subjektom, usporiť regulačné náklady a pripraviť sa na možný prechod právomocí v oblasti regulácie cien v tepelnej energetike na vyššie územné celky. Úrad mal zámer vybudovať tieto pracoviská vo všetkých sídlach vyšších územných celkov. Žiaľ, počet pracovníkov, ktorých sme dostali k dispozícii, nám neumožňoval vybudovať všetky pracoviská, ale len v tých sídlach, kde bol najväčší počet sťažností, podnetov od konečných spotrebiteľov, ktoré bolo treba a ktoré je vhodné riešiť priamo na mieste. Vážené dámy, vážení páni, úrad pri výkone svojej  pôsobnosti má naozaj neustále na mysli  ochranu konečných spotrebiteľov pred platením nadmerných cien a ochranu spoločnosti pred  nesprávnou alokáciou príjmov a výnosov z regulovaných činností. Za svoju povinnosť úrad považuje neumožniť regulovaným subjektom odčerpávať viac finančných prostriedkov od konečných spotrebiteľov v platbách za energie, ako je nevyhnutne nutné. Vonkajšie ekonomické vplyvy a pôsobenie regulačných výnosov úradu skutočne spôsobili, že pre takmer všetky skupiny priemyselných odberateľov klesli ceny plynu a pre niektoré aj ceny elektriny. Domácnosti platia od roku 2004 nákladové ceny aj za elektrinu, aj za plyn, aj za teplo. V roku 2005 na základe našich prepočtov je možné predpokladať, že vplyvom regulácie ceny energií pre domácnosti by mohli byť vyššie maximálne okolo 2 %.To, že ekonomická regulácia skutočne funguje, sa môže premietnuť v tomto roku v tom, že predpokladáme možné zníženie cien, možné zníženie taríf za prenos elektrickej energie pre konečných spotrebiteľov. Tieto zmeny regulovaných cien podľa môjho názoru sú jasne signálom, že transparentná a konzistentná ekonomická regulácia podnikania v regulovaných činnostiach v sieťových odvetviach samostatným nezávislým regulátorom prináša výsledky v podobe spravodlivých cien energií, ktoré vysielajú jasné, presné a zrozumiteľné signály o skutočných cenách a najmä o ich možných zmenách v budúcnosti, čo značne znižuje regulačné a investičné riziká pri podnikaní na Slovensku. Je to vidieť aj na tom, že na Slovensko prichádzajú s investíciami investori aj do oblastí, ktoré majú vysokú spotrebu energií, napríklad výroba sklených vlákien a ďalšie oblasti. Ďalej investori pokladajú za dôležité to, že na Slovensku - chvalabohu - máme stabilnú dodávku energií. To je veľmi dôležité pre podnikanie. V roku 2003 úrad prevzal plnú zodpovednosť za reguláciu sieťových odvetví a vydal všetky potrebné výnosy a rozhodnutia. Úrad v zmysle svojej pôsobnosti danej zákonom o regulácii v sieťových odvetviach je schopný trvalo regulovať ceny energií tak, aby pokrývali náklady regulovaných subjektov a zaisťovali stabilitu a bezpečnosť ich dodávky, a na druhej strane, aby koneční spotrebitelia platili len tie náklady, ktoré vyvolajú svojou objednávkou, aby dostávali vždy energie a vodu v takom množstve a v takej kvalite, ako si objednajú. Ďakujem za pozornosť.